Document ID: 32008D0155

ΑΠΌΦΑΣΗ ΤΗΣ ΕΠΙΤΡΟΠΉΣ
της 14ης Φεβρουαρίου 2008
για την κατάρτιση καταλόγου των ομάδων συλλογής και παραγωγής εμβρύων οι οποίες έχουν εγκριθεί σε τρίτες χώρες για την εξαγωγή εμβρύων βοοειδών στην Κοινότητα
[κοινοποιηθείσα υπό τον αριθμό Ε(2008) 517]
(Κείμενο που παρουσιάζει ενδιαφέρον για τον ΕΟΧ)
(2008/155/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 89/556/ΕΟΚ του Συμβουλίου, της 25ης Σεπτεμβρίου 1989, για τον καθορισμό των υγειονομικών όρων που διέπουν το ενδοκοινοτικό εμπόριο και τις εισαγωγές εμβρύων κατοικίδιων βοοειδών από τρίτες χώρες (1), και ιδίως το άρθρο 8 παράγραφος 1,
Εκτιμώντας τα ακόλουθα:
(1)
Η οδηγία 89/556/ΕΟΚ θεσπίζει τους όρους υγειονομικού ελέγχου που διέπουν το ενδοκοινοτικό εμπόριο και τις εισαγωγές νωπών και κατεψυγμένων εμβρύων κατοικιδίων βοοειδών από τρίτες χώρες.
(2)
Η απόφαση 92/452/ΕΟΚ της Επιτροπής, της 30ής Ιουλίου 1992, για την κατάρτιση των καταλόγων των ομάδων συλλογής εμβρύων οι οποίες έχουν εγκριθεί σε τρίτες χώρες για την εξαγωγή εμβρύων βοοειδών στην Κοινότητα (2), προβλέπει ότι τα κράτη μέλη εισάγουν έμβρυα από τρίτες χώρες μόνον εάν έχουν συλλεχθεί, μεταποιηθεί και αποθηκευτεί από τις ομάδες συλλογής εμβρύων που περιλαμβάνονται στους καταλόγους του παραρτήματος της εν λόγω απόφασης.
(3)
Η απόφαση 2006/168/ΕΚ της Επιτροπής, της 4ης Ιανουαρίου 2006, για τον καθορισμό των υγειονομικών όρων και των απαιτήσεων σχετικά με την έκδοση κτηνιατρικών πιστοποιητικών για τις εισαγωγές εμβρύων βοοειδών στην Κοινότητα και για την κατάργηση της απόφασης 2005/217/ΕΚ (3) ορίζει ότι τα κράτη μέλη πρέπει να επιτρέπουν τις εισαγωγές εμβρύων κατοικίδιων βοοειδών που συλλέγονται ή παράγονται σε μία τρίτη χώρα η οποία περιλαμβάνεται στο παράρτημα Ι της εν λόγω απόφασης από εγκεκριμένη ομάδα συλλογής ή παραγωγής εμβρύων που περιλαμβάνεται στο παράρτημα της απόφασης 92/452/ΕΟΚ.
(4)
Η Νέα Ζηλανδία ζήτησε να διαγραφεί μία ομάδα συλλογής εμβρύων από τις εγγραφές που αφορούν τη συγκεκριμένη τρίτη χώρα στον κατάλογο του παραρτήματος της απόφασης 92/452/ΕΟΚ.
(5)
Η Αργεντινή, η Αυστραλία, ο Καναδάς, η Ελβετία και οι Ηνωμένες Πολιτείες ζήτησαν επίσης πολυάριθμες τροποποιήσεις στις εγγραφές που αφορούν τις συγκεκριμένες τρίτες χώρες στον κατάλογο του παραρτήματος της απόφασης 92/452/ΕΟΚ, σχετικά με ορισμένες ομάδες συλλογής και παραγωγής εμβρύων. Οι ανωτέρω χώρες παρείχαν, επίσης, εγγυήσεις όσον αφορά την τήρηση των κανόνων που ορίζει η οδηγία 89/556/ΕΟΚ για τις ομάδες που προστίθενται στον εν λόγω κατάλογο. Οι ομάδες συλλογής και παραγωγής εμβρύων που περιλαμβάνονται στο παράρτημα της παρούσας απόφασης πληρούν τις προϋποθέσεις της οδηγίας 89/556/ΕΟΚ σχετικά με τη συλλογή, τη μεταποίηση, την αποθήκευση και τη μεταφορά εμβρύων. Έχουν εγκριθεί από τις οικείες αρχές των συγκεκριμένων τρίτων χωρών όπως αναφέρονται στην εν λόγω οδηγία.
(6)
Για λόγους σαφήνειας της κοινοτικής νομοθεσίας, η απόφαση 92/452/ΕΟΚ πρέπει να καταργηθεί και να αντικατασταθεί από την παρούσα απόφαση.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα κράτη μέλη επιτρέπουν τις εισαγωγές εμβρύων κατοικίδιων βοοειδών από τρίτες χώρες μόνον εάν τα έμβρυα έχουν συλλεχθεί, μεταποιηθεί και αποθηκευτεί από μια ομάδα συλλογής εμβρύων ή από μια ομάδα παραγωγής εμβρύων που περιλαμβάνεται στον κατάλογο του παραρτήματος της παρούσας απόφασης.
Άρθρο 2
Η απόφαση 92/452/ΕΟΚ καταργείται.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 14 Φεβρουαρίου 2008.

Labels: 16
5
0
3
6